Berliner currywurst
**Currywurst** er en stekt eller fritert kokepølse eller bratwurst som vanligvis blir servert oppskåret og med en saus av ketsjup eller tomatpuré og i tillegg karripulver. Annet tilbehør er rundstykker eller pommes frites. Currywursten regnes å ha sitt opphav i Berlin, men har spredt seg til store deler av Tyskland.

Historie
--------

Minnetavle over Herta Heuwer
Herta Heuwer regnes som currywurstens oppfinner. Ifølge hennes egne opplysninger tilbød hun fra sin pølsevogn (tysk: Imbiss) første gang 4. september 1949 stekt kokepølse med en saus av tomatpuré, karripulver, Worcestershiresauce og annet tilbehør. I januar 1959 fikk hun varemerkebeskyttelse for *Chillup* som navn på sausen. Herta Heuwers pølsekiosk holdt til i Kaiser-Friedrich-Strasse 59 og utviklet seg til en institusjon. Kiosken var åpen dag og natt og beskjeftiget på det beste inntil 19 salgsdamer. Firmaet Kraft Foods prøvde å sikre seg retten til oppskriften, men ble avvist.[] I 2003 ble det ved salgsstedet (Kantstrasse 101) opprettet en minneplakett over Hertha Heuwer.

Fra 1980-årene fikk currywursten som hurtigmåltid sterk konkurranse fra den tyrkiske døner og den amerikanske hamburger. Currywursten hadde utviklet seg til det mest populære kioskmåltid i Tyskland. Særlig utbredt er den i Berlin, Hamburg, i Ruhrområdet, Rhinområdet og er ofte en del av menyen i bedriftskantiner. Retten tilberedes i lokale variasjoner.

Det tyske Currywurstmuseet ble åpnet 15. august 2009 i Berlin.

### Currywurst i Berlin

*Konnopke’s Imbiß* i Schönhauser Allee
Currywursten i Berlin finnes i to grunnleggende ulike varianter: *med* eller *uten* tarm. De pølsene som i begynnelsen ble brukt med tarm var saltet og lettrøkt og besto av finmalt svinekjøtt og delvis også storfekjøtt.

Pølsene blir stekt og deretter fritert. Før servering blir pølsen kuttet i passe stykker. En av de tradisjonsrike pølseboder i Berlin som *Krasselt* i Steglitz serverer imidlertid pølsen kuttet i to og med en trestikke som bestikk. Pølsen blir overøst med saus og bestrødd rikelig med karripulver (eventuelt motsatt). Det kan også tilføyes kajennepepper og bestillingen skal da være *scharf* (skarp) eller *extra scharf*. Det kan også bestilles med paprika og bestillingen lyder da *mit Körnern*. Annet tilbehør er Worcestershiresauce eller *scharfen Zwiebeln* (løk med chili).

I Øst-Berlin ble currywursten kjent i 1960-årene, bl.a. gjennom *Konnopke’s Imbiss*. I DDR ble retten tilbudt bare uten tarm, antakelig fordi tarm var mangelvare. 

### Currywurst i Ruhrområdet

*Profi-Grill* i Wattenscheid
I Ruhrområdet og området omkring blir currywurst laget av bratwurst. Pølsene som kjøpes hele blir delt på stedet av en kuttemaskin. Denne pølsekuttemaskinen ble utviklet av Friedhelm Selbach i Radevormwald i 1963.

Det er i dette området ikke vanlig å bruke paprika, men i stedet kajennepepper. Etter ønske kan det også tilsettes en sjasjlyksaus.

### VW-Currywurst

Produksjon av VW-Currywurst i 1973
Currywursten i VW-kantinen i Wolfsburg er viden kjent. Den første currybockwurst ble laget der i 1973. Hvert år produseres millioner av pølser. I 2008 var produksjonen 3,5 millioner. Suksessen kommer muligvis av en særlig krydderblanding i ketsjupen. VW-currywursten kan ses i currywurstmuseet.

Currywurst i politikken
-----------------------

Currywurst med Pommes frites
I forbindelse med kritikken av muligheten for å ta patent på liv anmeldte Greenpeace i 2002 krav på patent på *Riktig lekre currywurst*

Currywurst i kunsten
--------------------

Uwe Timm skrev i 1993 en novelle kalt *Die Entdeckung der Currywurst*.

Referanser
----------

1. ↑  Who´s Who
2. ↑  Münchener Patentamt nummer 721319
3. ↑  «"Die Meister der Currywurst" i *metallzeitung* 2/2009» (PDF). Arkivert fra originalen (PDF) 15. februar 2015. Besøkt 18. august 2011.
4. ↑  FAZ: Garantiert ohne Motoröl: Currywurst von Volkswagen
5. 1 2  «"Die Meister der Currywurst" i *metallzeitung* 2/2009» (PDF). Arkivert fra originalen (PDF) 15. februar 2015. Besøkt 18. august 2011.
6. ↑  «VW-Currywurst i *Berliner Currywurstmuseum*». Arkivert fra originalen 17. mars 2012. Besøkt 18. august 2011.
7. ↑  Greenpeace: Keine Patente auf Leben[*død lenke*]

Eksterne lenker
---------------

* (en) Currywurst – kategori av bilder, video eller lyd på Commons Rediger på Wikidata
* 

|  |  |
| --- | --- |
|  | Wiktionary: Currywurst – ordbokoppføring |

* Currywurstmuseets hjemmeside

Portal: Tyskland

|  |  |
| --- | --- |
| Oppslagsverk/autoritetsdata | TasteAtlas **·** GND
 |